TEMP LIBER

Organisaziuns da giuventetgna

En Svizra datti differentas organisaziuns da giuventetgna. Quai vul dir organisaziuns nua che uffants, giuvens e giuvnas pon sa participar, passentar il temp liber ed emprender bler. Qua vegnan descrittas intginas.

Battasendas

Ils battasendas han ina structura in pau sumeglianta al militar. La raschun persuenter è ch’il moviment dals battasendas è vegnì fundà d’in general da la Gronda Britannia l’onn 1907. Tar ils battasendas datti differentas gruppas. Quellas èn sutdivididas tenor vegliadetgna. Finamiras dals battasendas è da promover il viver in cun l’auter, il surpigliar responsabladad envers auters e la protecziun da l’ambient. En champs u lura er tar s’entupadas regularas emprendan ils uffants quai ch’i dovra per surviver en la natira e da viver in cun l’auter. Far gieus, avair spass, passentar aventuras e respectar in l’auter, quai stat en il center da las activitads dals battasendas. En Svizra datti radund 45 000 battasendas.

En l’internet: www.battasendas.ch (GR) u www.pfadi.ch (CH)

Riga blaua e riga verda (Jungwacht Blauring)

La Riga blaua e la Riga verda èn organisaziuns da giuventetgna da la baselgia catolica. Commembra u commember da quellas duas secziuns pon dentant er daventar persunas che n’èn betg catolicas. Las mattas èn en la Riga blaua, ils mats en la Riga verda. En differentas plaivs hai dà ina fusiun da quellas duas rigas e là datti gruppas maschadadas da mats e mattas. Questas organisaziuns organiseschan champs, excursiuns, gieus ed autras activitads per lur commembras e commembers. En l’entira Svizra han las duas rigas 30 500 commembras e commembers.

En l’internet: www.jubla.ch

Uniuns da giuventetgna

Las ragischs da las uniuns da giuventetgna tanschan enavos fin en il temp da la Republica da las Trais Lias. Da quel temp sa numnava ella cumpagnia da mats. Ella era er ina sort armada che cumbatteva sch’i fascheva basegn. Enturn il 1920 èn las cumpagnias vegnidas reorganisadas ed han surpiglià autras incumbensas, sco per exempel tgirar l’amicizia tranter la giuventetgna e mantegnair usits. Insatge che regorda a las cumpagnias da mats da pli baud è il far parada: A chaschun da festas da baselgia sa preschentan ils giuvens anc oz cun mondura e buis a las processiuns. L’uniun da giuventetgna sco quai ch’ella existan oz en bleras vischnancas dal Grischun è vegnida fundada l’onn 1974. Commembers da l’uniun da giuventetgna èn las giuvnas ed ils giuvens ch’èn or da scola fin ch’i maridan u han ina vegliadetgna da passa 30 onns. Ozendi fan las uniuns tut tenor vischnanca tschupè cura ch’in commember marida u mora, fan parada tar festas da baselgia ed organiseschan il Son Niclà ed autras occurrenzas.

Giuventetgna Rumantscha

La Giuventetgna Rumantscha (GiuRu) è l’organisaziun da tut la giuventetgna rumantscha. Ella sustegna la giuventetgna tar la realisaziun da projects rumantschs. Quai po capitar cun dar daners u er cun gidar ad organisar il project. La GiuRu vul er ch’i dettia contacts tranter la giuventetgna da lingua rumantscha en las differentas regiuns rumantschas. Contacts vegnan però er tgirads tar autras linguas pitschnas en l’Europa. La GiuRu ha plinavant edì fin il 2011 la suletta gasetta per giuvnas e giuvens en lingua rumantscha, las PUNTS.

En l’internet: www.giuru.ch

Cevi

Cevi è in’organisaziun cristiana da la Svizra per uffants e giuvenils. L’organisaziun dumbra 16 000 commembras e commembers. Cevi organisescha champs ed inscunters regulars. A chaschun da questas entupadas datti excursiuns, i vegn chantà u zambregià, fatg sport e gieus u er organisà messas e bler auter. Cunquai ch’i sa tracta d’ina organisaziun cristiana han las activitads savens da far insatge cun religiun e cretta.

En l’internet: www.cevi.ch

Zuppar e tschertgar stgazis

Geocaching è ina sort tschertgar e zuppar pitschens stgazis. Ils stgazis na tschertg’ins dentant betg cun ina charta da stgazis, mabain cun in apparat da GPS u in telefonin sco per exempel in iPhone (quel ha er la funcziun da GPS). Cun agid da coordinatas e descripziuns pon ins chattar varga 1 milliun ‹caches› en tut il mund. Ins po dentant er zuppar sez in ‹cache›. Nus mussain co ch’ins fa quai.

Vus duvrais:

– L’emprim stuais crear in conto sin la plattafurma geocaching.com

– in apparat da GPS (u sumegliant)

– pitschens stgazis

– in cudeschet

– in rispli

– ina stgatla (p.ex. ina stgatla da plastic nua che nagin’aua po en)

– il formular da las reglas dal gieu (chattais sin swissgeocach.ch)

– ed in bun lieu per zuppar il stgazi

En il ‹cache› stuais metter in pitschen palpiri cun scrit si il num dal ‹cache›, la data e las coordinatas (il pitschen palpiri chattais sin swissgeocach.ch). Cura che vus avais preparà il ‹cache›, pudais ir a zuppar el. Cura che vus essas en il lieu, stuais nudar las coordinatas cun agid da l’apparat da GPS. Las coordinatas, il num dal cache ed il lieu endatais sin la pagina geocaching.com. Uss pon voss amis tschertgar voss stgazi.

Er vus pudais tschertgar in stgazi. Sin geocaching.com pudais endatar nua che vus vulais ir a tschertgar in. Cura che vus avais tschernì in stgazi, pudais as metter cun voss apparat da GPS sin via. Betg emblidai ina pitschna chaussa per barattar cura che vus avais chattà il ‹cache›.

Bun divertiment!

Lego – il pli renumà termagl dal mund

Lego – quai enconuschan tuts. La pitschna tscheppa da far termagls datti gia dapi passa 50 onns. Ed ella è anc oz per blers il hit. Sin l’entir mund datti uschè blers Legos che mintga carstgaun ha en media 62 tscheps da far termagls.

L’istorgia

Cumenzà ha tut il 1916 en in pitschen lavuratori a Billund (Danemarc). Là produciva il scrinari-artist Ole Kirk Christiansen stgaffas, ischs e fanestras. Ils emprims onns funcziunava tut bain. Tuttenina hai dentant dà ina gronda crisa economica sin l’entir mund. L’affar dad Ole Kirk Christiansen na girava betg pli uschè bain e la fin finala ha el stuì relaschar tut ses impiegads.

Suenter ha el cumprà ina nova maschina ed ha cumenzà a fabritgar stgalas, aissas da stirar ni er sutgas da lain. El ha dentant anc cumenzà cun insatge auter: cun il material che restava ha Ole Kirk Christiansen fabritgà termagls.

El ha fatg pitschnas stgalas, pitschnas aissas da stirar e magari er in jojo u andas da trair suenter.

Il num

Il 1932 ha el alura decidì da fundar in nov affar e da sa concentrar dal tuttafatg sin termagls. Per quest nov affar ha el inventà il num ‹Lego›.

Quest num deriva dal danais ‹Leg godt› e vul dir ‹gioga bain›.

L’affar è sa sviluppà fitg bain, il lavuratori è vegnì pli e pli grond ed Ole Kirk Christiansen ha gì spert blers lavurers.

La naschientscha

Lego fabritgava differents termagls, oravant tut dentant pitschna tscheppa da lain.

Ole Kirk Christiansen era però a la tschertga d’in auter material per la tscheppa. El ha experimentà cun differents materials ed è la fin finala sa decidì per il plastic. Plastic aveva dus gronds avantatgs: el è fitg resistent ed el sa lascha furmar bain.

Il success

Quai ha revoluziunà las chombras dals uffants. La tscheppa melna, blaua e cotschna era fitg leva, ins ha pudì chatschar ensemen ella ed uschia bajegiar da tuttas sorts. L’emprim pudevan ins mo cumprar la tscheppa en il Danemarc e mo en duas grondezzas. Quai eran quasi ils basats e las basattas dals Legos dad oz.

Pli tard lura ha Godfred Kirk Christiansen surpiglià la fatschenta da ses bab. El ha perfecziunà il sistem e la tscheppa da Lego.

Oz datti sper la simpla tscheppa er rodas, motors ed umets da Lego.

Il circus vegn

Mintgamai la primavaira sa mettan ils circus puspè sin viadi. Els van da lieu a lieu e preschentan lur program. Ma per far quai dovrani sper la tenda anc bler auter urden e quai sto er mintgamai vegnir transportà da lieu a lieu. Tar il circus Knie – il pli grond circus en Svizra – vegn quai transportà cun il tren.

Il circus Knie visita durant in onn 42 citads ed è durant 243 dis sin turnea. Sch’ins dumbra ensemen ils viadis cun il tren da citad tar citad, lura dat quai in viadi da 2846 kilometers. Quai è uschè lunsch sco d’ir ina giada e mez suenter ils cunfins da la Svizra.

Per transportar l’urden, la glieud ed ils animals dovra il circus Knie 53 chars da transport da viafier. Quels furman dus trens spezials. In tren ha la lunghezza da 455 meters e paisa 770 tonnas. Il segund tren ha ina lunghezza da 349 meters e paisa 590 tonnas. Sin quels dus trens èn en tut 88 rulottas ed otg vehichels motorisads, sco per exempel tractors.

Ils dus trens che transportan la rauba dal circus Knie.

Ils chars da viafier vits

Ils chars vegnan chargiads gia la saira curt suenter la davosa preschentaziun dal circus en ina citad. Ed ils trens van anc la notg en il proxim lieu.

Cun tractors vegnan las rulottas ed autra rauba chargiada sin ils chars da viafier

En l’emprim tren che parta èn ils collavuraturs ed il material per bajegiar si la tenda da circus. En il segund tren vegnan lura chargiads ils animals, sco per exempel ils elefants. Uschia pon ils collavuraturs gia preparar il dachasa per ils animals avant che quels èn là. Arrivads al lieu pon ils animals gist ir dal tren en lur dachasa e na ston betg spetgar en ils vaguns da tren.

Las rulottas ston vegnir fermadas sin il chars da viafier

Ils collavuraturs san adina exact tge ch’i han da far. Perquai è tut gia pront per las visitadras ed ils visitaders in pèr uras suenter ch’il circus è arrivà en in nov lieu.

Ma er sin via vegn transportà urden. 60 vehichels cun char annex van sin via da lieu a lieu. Cun quests vehichels vegnan prest transportads tut ils animals. In’excepziun èn las schimgias. Quellas vegnan transportadas cun la viafier.

Ils vehichels dal circus Knie ch’èn sin via

La tenda bajegian 28 collavuraturs si aifer 5 fin 6 uras. En la tenda han plaz passa 2000 persunas. Sin l’entir areal dal circus vegnan tratgs cabels d’electricitad d’ina lunghezza totala da 10 fin 12 kilometers. Sch’ins giess a pe sper quests cabels, lura avess ins passa 2 uras per far quest viadi.

Temp da vacanzas – temp d’excursiuns

Juheee!!! Sin las vacanzas da stad sa legra bain mintgina e mintgin. Ma savais lura er adina tge far? Sche betg, avain nus preparà intgins tips per excursiuns ed activitads. Dai in’egliada, igl ha insatge per mintgin.

River rafting

L'aventura ed il plaschair èn qua garantids! Giudai in viadi rasant cun la bartga da gumma tras la Ruinaulta. Avant ch’ir cun la bartga, pudais gea far cun voss geniturs ina spassegiada tras la Ruinaulta e far in bel picnic.

Dapli sin: http://kanuschule.ch/raft/familien.php

Railrider GR

Cun il cabrio mellen da la Viafier retica pudais tegnair voss nas en il vent e giudair la bella cuntrada. En ils tunnels a spirala èsi in pau sco en in trenin d’orrur. Nagut per chajachautschas: guardar en la profunditad, cura ch’il tren va sur punts autas.

Dapli sin: http://www.rhb.ch/Railrider.612.0.html

Lavar aur

Gold-Gusti mussa a vus en curt temp co lavar aur. Betg ditg e vus essas vairs profis. E tgi sa, forsa avais gea cletg e chattais in nugget d’aur.

Dapli sin: http://www.gold-gusti.ch/taggoldw.htm

Senda da stgilats ad Arosa

Avais gia vis in stgilat pli datiers? Na? Lura stuais ir ina giada ad Arosa e spassegiar sin la senda da stgilats. Là vegnan ils animalets fin tar vus e vus pudais schizunt dar da mangiar ad els. Forsa raiva schizunt in stgilat da vossas chommas sia. Vus pudais er giudair ina bell’istorgia, sche vus legiais las tavlas per lung la senda.

Dapli sin: http://www.arosa.ch/sites/erlebnisse/familien.html

Ir cun trottinet da Ftan a Scuol

Insatge per tut quels ch’èn gugent svelts sin via. Quai na plascha segiramain betg sulettamain a vus, er ils geniturs vegnan a giudair il viadi aval rasant. Ma betg emblidai da metter si ina chapellina.

Dapli sin: http://www.scuol.ch/de/navpage-FamilySCUOL.html

Madrisa-Land

A Claustra e conturn datti nundumbraivlas ditgas. Il parc da ditgas lascha reviver ellas. Visitai il parc e faschai enconuschientscha dals nanins, spierts e creatiras da ragischs. Aventuras fabulusas èn garantidas. Sche vus n’avais anc betg avunda suenter il parc da ditgas, alura visitai il zoo. La èn tut ils animals voss amis. Vus dastgais giugar cun els, charsinar els e discurrer cun els. En il zoo spetgan ils ponis, portgs pitschens, chauras pitschnas, giaglinas e lieurs sin vossa visita.

Dapli sin: http://www.madrisa-land.ch/

CSI Miami a Scuol

En tualetta sa chatta ina persuna morta. La polizia ed il detectiv da CSI vegnan sin il plaz. Ma la tualetta, nua ch’il palantschieu è cuvert cun sang, e vida. Il detectiv ha da far la pel plaina. Chaussas misteriusas capitan a Scuol...

A Scuol n’èn dentant betg ils detectivs da CSI Miami en acziun, mabain otg scolars. Els han fatg in curs da film. A chaschun dal Pass da vacanzas da la Pro Juventute han ils uffants emprendì da Susanna Fanzun ed Armon Schlegel, che lavuran tar RTR, co ch’ins fa in film.

Susanna Fanzun ed Armon Schlegel cun ils scolars da film

Miriam, Mirco, Lara, Bigna, David, Flurin, Gian Marco e Lucia han spert savì tge sort da film ch’els levan far durant quels tschintg dis: «Nus vulain far in crimi e nus vulain lavurar cun bler ketschup.» Ils uffants han alura discutà ed il resultat è stà l’istorgia ‹CSI Scuol – la morta sparida›. Silsuenter han ils giuvens participants dal curs da film stuì studegiar, co che mintga scena duai vesair ora, tge che mintgin di en il film e tge scenas che ston vegnir filmadas.

E finalmain hai giu num ‹action›, e tut quai ch’els han ponderà ordavant, han els uss gì da far. Ils scolars han filmà, èn stads davant e davos la camera ed han controllà che tut las sequenzas sajan filmadas. A la fin èn il maletgs vegnids tagliads, musica è vegnida tschernida ed ils titels èn vegnids scrits.

Ils davos dis han lura tut ils parents ed amis pudì guardar il film a Scuol en la chasa-pravenda. Suenter han ils uffants mess ils videos sin YouTube.

ZAMBREGIAR

Far sez in dragun

Na savais betg tge far? Cun in dragun da vent pon ins far insatge encunter la lungurella. Perquai che betg mintgin ha in dragun, avain nus preparà in’instrucziun per zambregiar sez in dragun.

Vus duvrais:

– fists da lain (grossezza: circa 1 cm)

– palpiri da saida

– palpiri da crep

– corda

– guttas e fildarom

– cola

– forsch

– lingera

Cura che vus avais tut il material, po la lavur cumenzar.

In fist stuais scursanir sin circa 10 centimeters. Prendai ils dus fists e mettai quels in sur l’auter, sco ina crusch.

Cun il fildarom pudais fermar ils dus fists. Liai il fil pliras giadas enturn ils dus fists per ch’i tegnia propi bain.

A la fin duessi vesair or uschia.

La cola stritgais sur l’ur dals fists.

Suenter prendais il palpiri da saida e tatgais giu il palpiri vi da l’ur cun la cola. Far quai quatter giadas, fin che l’entir dragun è surtratg cun palpiri da saida.

Il palpiri ch’è da memia, pudais marcar cun agid da lingera e rispli.

Vus pudais era faudar il palpiri tranter ils fists.

Cura che vus as essas decidids per ina u l’autra varianta, pudais tagliar davent il rest dal palpiri.

Palpiri da saida n’è betg simpel da tagliar. Forsa hai er taglià tar vus zic-zac. Per ch’i na stgarpia betg cura ch’il drag sgola, rinforzais ils urs. Tagliai giu dals rests dal palpiri da saida ina strivla da circa 3 centimeters en la lunghezza da la vart che vus vulais rinforzar. Mettai sin quella strivla cola.

Suenter mettais la strivla sut l’ur dal dragun e laschais vargar or ina mesadad da la strivla. Quai che varga ora, pudais volver si e tatgar giu suren. Quai pudais far cun tuttas varts.

Uss vesais gia la furma dal dragun.

Uss faschais cun il palpiri da crep las tgirallas per la cua dal dragun. Tagliai ora dal palpiri quadrats.

Per ch’i dettia ina tgiralla, faudais ensemen il palpiri amez.

Suenter prendais la corda e tagliais giu in toc per la cua. Vi da quella corda pudais fermar las tgirallas cun in nuf.

Tagliai giu dal fildarom 4 tocs da circa 5 centimeters lunghezza. Quels faudais amez e smatgais orasum ils fists tras il palpiri da saida. Guardai che la fin e l’entschatta dal fildarom n’èn betg sin la medema vart dal fist.

Per mintga fildarom orasum ils fists duvrais ina corda da circa 50 centimeters. En quella faschais in nuf e la fermais vi dal fildarom. Sche vus faschais ir enturn in l’auter las duas finiziuns dal fildarom sa ferma tut da sez. Las fins che vargan ora, pudais tagliar giu. La cua vegn fermada ensemen cun la segunda corda vi dal fildarom giusut il dragun.

Cura che tuttas quatter cordas èn fermadas, las prendai ensemen amez il dragun.

Uss pudais far in nuf cun tuttas quatter cordas. Laschai dentant spazi tranter il nuf ed il dragun.

Alura prendai ina corda fitg lunga. D’ina vart rullais quella sin in fist e da l’autra vart fermais ella vi dal nuf da las quatter cordas.

Il dragun è uss quasi pront. Sche vus vulais, pudais anc decorar el cun il palpiri ch’è restà. E voilà, uss è voss dragun finì!

Uss pudain ir a laschar sgular el. Il meglier è in lieu cun bler spazi e nua ch’i sufla bler, per exempel in prà.

Zambregiar cun urden dal guaud

Uschè spert ch’i vegn pli fraid, sa midan las plantas ed ellas mussan lur costum d’atun. E quel traglischa en fermas colurs – cotschen, mellen e pli tard lura er brin. Quest temp è ideal per far ina spassegiada tras il guaud e rimnar urden per zambregiar. Tge pon ins far cun ils stgazis dal guaud? Qua in tip da l’artista Madalena Steven.

Co fissi da far in rom mirveglius per maletgs? Ti dovras in rom da maletgs (quai po er esser in vegl), colla (il meglier cementit), colur ed in penel. E lura fas ti ina spassegiada tras il guaud per tschertgar la decoraziun.

En il guaud datti massa stgazis; ins sto simplamain avrir ils egls. Pussaivel èsi da rimnar miscalcas, mistgel, feglia da tuttas colurs, chasas da lindornas, craps, flurs, nuschs ed auter. Ditg curt: Tut quai che ta plascha e che ti chattas ch’i fiss bel d’avair vi da tia paraid.

A chasa studegias ti, sche ti lessas anc colurar ina u l’autra chaussa. Per colurar las chasas da las lindornas è colur d’acril il meglier. Cura che la colur è sitga, pos ti cumenzar a tatgar cun cementit l’urden dal guaud vi da tes rom da maletgs, sco quai ch’i ta plascha. Alura laschas ti il rom sin la maisa, enfin che la cola è sitga. In’ura duess tanscher.

Cura che tia ovra d’art è finida, pos ti metter in maletg u ina fotografia en il rom, u laschar vid el. A la fin èsi da tschertgar il meglier lieu per al pender vi da la paraid. E cunquai ch’igl è in rom mirveglius cun rauba dal guaud, al pos ti er pender si or en il liber.

Crear maletgs cun buls da tartuffels

Cudeschs vegnan stampads cun agid da maschinas cumplitgadas. Dentant pon ins er stampar sez maletgs, e quai a chasa.

Per crear maletgs cun buls da tartuffels duvrais vus:

– in cuntè

– tartuffels

– colurs da malegiar cun la detta

– palpiri

– in fieuter

– ina cuppa cun aua

– in penel

– gasettas

– colla

– fazielets da palpiri

Avant che cumenzar stuais vus rasar ora las gasettas sin maisa e tatgar ellas cun colla transparenta. La mamma n’ha betg plaschair sche la maisa vegn tut da colur.

L’emprim tagliais vus il tartuffel en duas parts. Alura malegiais vus cun in fieuter ed in rispli la furma da bul che vus vulais sin il tartuffel. Quai pon esser cors, stailas, feglia, rudels, quaders, lingias, fluras, baus u auters animalets.

Uss vegn la part difficila. Cun in cuntè tagliais vus davent dal tartuffel tut las parts che sa chattan dador la furma che vus avais malegià. Forsa pon voss geniturs gidar vus.

Per evitar ina portgaria colurais vus il tartuffel cun in penel. Precaut pudais vus smatgar il bul da tartuffel sin il palpiri e crear uschia in maletg tenor fantasia. Sche vus vulais midar la colur, lura lavai il penel en l’aua e faschai davent la colur dal tartuffel cun in fazielet da palpiri.

Cun quests buls da tartuffels pudais vus crear maletgs u cartas per tut las chaschuns. Bun divertiment!

Zambregiar ina roda d’aua

Pli baud duvravan ins rodas d’aua per metter en moviment resgias, mulins ed auter. Ozendi èn ellas mo pli decoraziun. Nus as mussain co ch’ins zambregia ina roda d’aua – per metter en in dutg u forsa sin ina funtauna sco decoraziun.

Far ina roda d’aua pon ins cun rests da laina ch’ins chatta en lavuratori. Intginas aissettas, glistas ed in pèr guttas tanschan gia per zambregiar ina roda d’aua.

Per las quatter palas da la roda dovri quatter aissas tuttina grondas che n’èn betg memia grossas e memia grevas. Las grondezzas pudais definir sez. Bun è sche las aissettas èn pli lungas che ladas.

Duas glistas lungas e duas curtas dovri per far ils pes da la roda.

In’ulteriura glista curta dovri per fermar ils dus pes in cun l’auter. Quai dat in pau stabilitad a la roda d’aua.

Ina glista ch’è tuttina lunga sco quai che las palas èn lungas, dovri per fermar londervi las palas da la roda.

Cura che tut è taglià e preparà, cumenzain nus a fermar las palas vi da la pli curta glista. Vi da mintga vart da la glista vegn fermada ina da las palas cun duas guttas.

Lura èsi da far ils pes da la roda. Er quellas fermain nus mintgamai cun ina gutta.

Sisum la glista che furma ils pes èsi da furar ina rusna. Ella sto esser pli gronda che las guttas che vegnan mintgamai chatschadas tras il pe en la roda.

Sco ultim vegn anc la roda fermada cun duas guttas che duain vargar ora in pau ils pes, uschiglio na po la roda betg ir enturn.

E gia è la roda finida. Uss anc empruvar ora sch’ella va enturn. Quai pon ins far cun l’uder da curtin.

CUSCHINAR

Chasetta da pizieuta

Ina bella chasetta da pizieuta – per regalar ubain per mangiar sez? Nus declerain pass per pass co che quai va. Vus stuais simplamain planisar in pau temp. La glista da cumissiuns chattais qua.

Mettai margarina, zutger, sal, aua e mel en in’avnaun e faschai coier tut durant che vus truschais. Il zutger sto sa schliar dal tut.

Laschai sfradentar la massa.

Derschai vitiers 700 g farina, il cacau e la spezaria da pizieuta.

Truschai fitg bain la pasta, pachetai quella en folia da conservar e la laschai ruassar uschia sur notg.

En il fratemp pudais vus preparar las furmas per la chasetta.

Vus duvrais mo duas furmas: la part davant da la chasetta e quella da la vart (quella pudais vus er duvrar per far il tetg).

Dissegnai questas conturas sin il chartun. Prendai latiers ina lingera per che las lingias sajan tuttina lungas e la chasetta simmetrica.

Guardai ch’ils musters giajan bain ensemen ed hajan las dretgas grondezzas.

Faschai attenziun ch’ils musters na sajan betg memia gronds. La pasta sto tanscher per far 2x la part davant da la chasetta e 4x quella da la vart.

Il proxim di pudais vus maschadar il rest da la farina e da la pulvra da levon cun la pasta.

Sternai farina sin la rasaina (uschia na tatga la pasta betg vidlonder). Prendai ca. 1/3 da la pasta e rullai ora quella sin il palpiri da pergiamina. (Attenziun: la pasta na dastga betg vegnir memia fina).

Mettai il palpiri da pergiamina cun la pasta sin ina lastra ed adattai la pasta a sia furma.

Sternai sin la furma da chartun in pau farina e mettai ella sin la pasta. (L’emprim la furma lunga per far il tetg).

Uss pudais vus tagliar cun in cuntè enturn la furma. La pasta ch’è danvanz pudais vus simplamain trair davent.

Per lastra pudais vus coier duas parts da la vart. Laschai avunda distanza tranter las singulas parts.

Avant che coier stuais vus anc stritgar sin la pasta in pau latg. Sche vus avais be ina lastra, pudais coier las differentas furmas ina suenter l’autra. Vus pudais metter la lastra en il furnel e laschar coier 15 enfin 20 min. tar 180 °C.

Uss pudais vus preparar las varts da la chasetta e repeter la procedura sco per il tetg.

Sche vus vulais, pudais er tagliar ora fanestras.

Cun la pasta che resta pudais vus uss far la part davant e davos da la chasetta. Prendai la dretga furma e tagliai quella duas giadas or da la pasta.

Er qua pudais tagliar ora fanestras u portas. Sche vus vulais, pudais er far portas che vus pudais tatgar a la fin vi da la chasa.

Faschai coier tut las parts.

Stritgai sin la pasta (suenter ch’ella è cotga) glasura da zutger. Uschia resta la pizieuta pli ditg frestga. Maschadai la pulvra da zutger cun il suc da citrona, senza ch’i dettia gnocs. Cun in penel pudais uss metter la glasura sin la pizieuta. Laschai sientar la glasura, vulvai la pizieuta e mettai er si la glasura da tschella vart.

Temp per sprizzar la glasura d’alv d’ov. Questa glasura è vossa colla e latiers guarda ella er anc ora sco naiv. Per far questa glasura, stuais vus sparter l’alv ed il mellen d’ov.

Per noss recept duvrais vus mo l’alv d’ov. Cun il mixer pudais vus sbatter l’alv d’ov enfin ch’el è dir. Derschai latiers la pulvra da zutger e guardai ch’ì dettia ina massa cumpacta.

Questa massa mettais vus uss en in satget da sprizzar.

Prendai ina vart da la chasetta e sprizzai la massa sin in ur, uschia che vus pudais tatgar quel vi d’in auter ur.

La chasetta na dastga betg vegnir pli lunga che las parts da la vart. Pervi da quai èsi impurtant da tatgar ils urs da las parts davant e davos da la chasetta endadens vi da las parts da la vart.

Ponderai sin tge che vus vulais fabritgar la chasetta. Il fundament sto esser stabil.

Il meglier èsi dad er metter in pau glasura giufuns. Uschia tegnan las paraids da la chasetta là.

Tip: Cura che vus avais collà ensemen tuttas paraids, pudais vus liar enturn la chasetta ina corda – ina giada che la glasura è sitga, tegnan la paraids fitg bain.

En il fratemp pudais vus decorar il tetg. Sprizzai simplamain la glasura sin il tetg e tatgai nuschs, Smarties ed ursets da gumma vidlonder. Laschai setgar la glasura.

Cura che las paraids da la chasetta tegnan, pudais vus er ornar ellas. Er qua pudais tatgar vidlonder nuschs, Smarties ed ursets da gumma.

Cura che la glasura e dira, pudais vus metter il tetg sin la chasetta. Sprizzai glasura sin ils urs, smatgai las alas dal tetg cun il maun sin la glasura e tegnai in mument il tetg enfin che la glasura vegn in pau dira.

Uss è la chasetta da pizieuta finida!

Turta dal Minisguard

Avair anniversari è insatge bel. Per il pli datti blers regals, la mamma cuschina la tratga preferida ed i dat ina festa cun amias ed amis ed ina gronda turta. E sche vus avais gust, lura pudais er far sez ina turta. La medema sco nus avain fatg per l’anniversari dal Minisguard. Qua declerain nus co ch’ins fa ina turta dal Minisguard u turta da morins.

Recept per il biscuit:

– 4 ovs

– 2 tschaduns gronds aua chauda

– 150 g zutger

– 1 satget zutger da vaniglia

– 1 presa sal

– 100 g farina

– 100 g farina d’amet (p. ex. Maizena u Mondamin)

– 2 tschaduns pitschens pulvra da levon

– 1 zichel paintg per la furma da turtas

Recept per l’emplenida:

– 10 morins

– 500 g quagliada

– 250 g groma

– suc da citronas (tenor gust)

– zutger (tenor gust)

Decoraziun:

Tut quai che plascha. Marzipan, decoraziuns da zutger, smarties, ursets da gumma ed uschia vinavant.

Il biscuit

L’emprim èsi da far il biscuit. Ma quel na ston ins betg per tut pretsch far sez. En butia survegn ins da cumprar biscuits finids per far turtas. Nus faschain qua dentant sez il biscuit. Quai n’è gnanc uschè grev da far, er sch’i vesa ora suenter bler.

L’emprim èsi da tschertgar tut quai ch’i dovra per il biscuit. Ovs, zutger, zutger da vaniglia, farina, farina d’amet, sal e pulvra da levon. L’aua sto esser chauda e perquai na semtgain nus anc betg quella.

Lura èsi da pasar tut. La farina, la farina d’amet e la pulvra da levon pon ins pasar en la medema cuppa.

Ils ovs èsi da sparter. En ina cuppa l’alv d’ov ed en l’autra il mellen d’ov. Tar il mellen d’ov pon ins lura gist agiuntar il zutger ed il zutger da vaniglia.

A l’alv d’ov pon ins agiuntar ina presa sal (quai è tant sco quai ch’ins vegn da tegnair cun ils pizs dal polesch, dal det mussader e dal det d’amez).

Uss è prest tut pront. Dentant duas chaussas èsi anc da far. Per l’ina èsi da tschentar en il furnel. Quel sto avair ina temperatura da 180 °C e stgaudar sur e sut ubain ch’ins po tschentar en quel sin la funcziun d’aria circulanta (sch’il furnel ha quella funcziun).

Ed igl è da semtgar la furma. L’emprim èsi da metter in palpiri da pergiamina sin il funs da la furma. Lura prender il rintg, metter quel lasura, smatgar a funs e serrar il rintg. Uschia è il palpiri fermà.

Il rintg sez èsi d’unscher cun in zichel paintg. Quai va il meglier cun ils mauns. Simplamain reparter il paintg cun il maun sin il rintg da la furma.

La finala prender in zichel farina e metter en la furma e volver quella uschia che la farina tatga vi dal paintg. Quai èsi da far per che la turta vegnia alura bain or da la furma.

A sanestra: uschia vesi ora l’emprim. A dretga: cura ch’i vesa ora uschè cler èsi bun.

Uss è propi tut pront. Prendai il mixer e montai las scuettas. L’emprim truschain nus l’alv d’ov. Quel truschain nus enfin ch’el e stagn. La prova pon ins far cun in cuntè. Sch’ins taglia l’alv d’ov ed il tagl resta, lura èsi truschà avunda.

La farina e la farina d’amet pudais crivlar en la massa da mellen d’ov e zutger. Latiers pudais suenter metter l’alv d’ov.

Uss èsi da prender ina palutta e truschar precaut tut. Ma betg truschar memia ditg. Uschè spert che tut è maschadà èsi bun.

Tant pli spert èsi uss da metter la pasta en la furma. Quai per che l’alv d’ov na crodia betg ensemen. Sch’ins spetga memia ditg, capita quai ed il biscuit na va betg si. El resta plat e n’è betg bun.

La pasta ston ins anc rasar ora in pau. Lura po tut ir en furnel per 35 minutas. Attenziun: Las emprimas radund 20 minutas na dastg’ins betg avrir il furnel. Sch’ins fa quai, survegn il biscuit fraid e croda gist ensemen. Quai na dat lura betg in bun biscuit.

Suenter 35 minutas pon ins avrir il furnel e furar cun ina stgaina en il biscuit. Sche nagina pasta tatga vi da la stgaina, lura è il biscuit cotg. Uschiglio sto el anc star intginas minutas en il furnel.

Cura ch’il biscuit è or da furnel, èsi da far liber quel dal rintg da la furma. Quai va bain cun in cuntè da piz. Sch’il rintg è liber, pon ins prender davent quel. Sco proxim metter in giatter da turtas lasura e volver tut ensemen. Il funs ed il palpiri da pergiamina pon ins prender davent. Quai ston ins far cun in zichel precauziun, uschiglio po il biscuit rumper.

Uss èsi da laschar vegnir fraid il biscuit. Entant pon ins far urden (quai plascha segir a la mamma).

L’emplenida

L’emprim èsi puspè da semtgar tut: morins, quarc, groma, zutger e suc da citronas.

Il biscuit èsi da tagliar atras ina giada. Per far quai datti duas metodas. Ina è da prender in cuntè grond da paun e tagliar atras il biscuit. L’emprim mo in cm profund enturn enturn e lura successivamain pli fitg, fin ch’il biscuit è taglià dal tut.

L’autra varianta è da tagliar cun in cuntè enturn enturn in cm profund e prender suenter in fil da cuser. Quel mett’ins lura en il tagl enturn enturn e tira las duas finiziuns mintgamai en la direcziun cuntraria. Uschia taglia il fil il biscuit.

Dals morins èsi da prender davent il funs. Quels pon ins duvrar sco ultim per decorar. Ils morins pon ins lura smatgar cun ina palutta uschia ch’i dat mo pitschens tocs da tschigulatta.

Maschadar quai ensemen cun il quarc e dar vitiers zutger – sch’i n’è anc betg dultsch avunda – ed in zichel suc da citrona.

Trair la groma e maschadar quella cun ils morins ed il quarc. L’emplenida è cun quai gia fatga.

Lura prender la part sura dal biscuit e metter quella sin in palpiri da pergiamina. Metter lasura pli u main la mesadad da l’emplenida...

...e reparter quella cun ina spateglia. I dastga er ir in zichel sur l’ur ora.

Metter lasura la segunda part dal biscuit, cun la vart guliva ensi. Derscher sur quella il rest da l’emplenida e puspè rasar ora tut.

L’emplenida ch’è ida sur l’ur ora pon ins uss stritgar or cun la spateglia uschia ch’igl ha enturn enturn la turta in zichel emplenida.

Sch’ins vul metter enturn la turta flocs da tschigulatta u da zutger, pon ins uss prender in sgratin da pasta e metter si flocs. Cun smatgar quels lev vi da la turta tatgan els bain.

Er la vart sura da la turta pon ins decorar sco ch’ins vul. La fantasia n’enconuscha gea nagins cunfins. E gia è la turta preparada a fin.

Nus faschain coccas da Berlin

Tar il tschaiver tutgan er las coccas da Berlin ed en connex cun quellas datti ina legenda che raquinta pertge ch’ellas han num coccas da Berlin. E lura datti er in recept co ch’ins po far sez coccas da Berlin.

La legenda

Avant che far las coccas da Berlin u ils Berliners dain nus in’egliada sin la legenda che raquinta pertge che las coccas da Berlin han num uschia e tgi ch’ha inventà quellas. La legenda raquinta d’in pastizier da Berlin (en la Germania) ch’ha stuì ir l’onn 1756 a far militar sco chanunier. El ha dentant pudì lavurar sco pasterner empè da stuair ir or sin la champagna sco chanunier. Sco engraziament ha el fatg ina pastizaria en furma d’ina culla e perquai ch’el n’aveva nagin furnel ha el mess las cullas da pasta en ina chazzetta cun ieli per coier ellas. Tenor questa legenda duain las coccas da Berlin esser vegnidas inventadas ed er avair survegnì il num.

Il recept

Per la pasta dovri:

– 2,25 dl latg

– 60 g levon

– 65 g zutger

– 550 g farina

– 1 presa sal

– 75 g paintg

– 1 mellen d’ov

– 1 citrona, sgrattar giu la paletscha

L’emprim èsi da semtgar tut quai ch’i dovra e da pasar tut. Sgrattar la paletscha da la citrona pon ins cun ina fina grattaduira. Ma mo sgrattar uschè fin ch’ins vesa l’alv da la citrona e betg pli fitg. L’alv è numnadamain piter.

Lura èsi da luentar la pischada en ina chazzetta. Per far quai na sto la platta betg vegnir fitg chauda.

Il latg èsi medemamain da metter en ina chazzetta e stgaudar be lev (ca. 30 °C).

En il latg èsi da metter il zutger e lura il levon. Truschar tut cun ina scuetta, fin ch’il levon è sa schlià dal tut.

La farina èsi da crivlar e metter latiers la presa sal.

Tut quai mettan ins en la maschina da truschar e lascha ir quella. Ins po dentant er truschar a maun.

Cura che la pasta è bella e fina, èsi da cuvrir quella cun in sientamauns e da laschar ruassar ella per in’ura en in lieu plitost chaud.

Suenter prender la pasta e truschar ella cun ils mauns sin maisa.

Furmar cun la pasta ina rolla e tagliar quella en 25 parts (ca. 40 g per toc).

Lura furmar cullas e metter quellas sin in sientamauns cun farina.

Laschar star ulteriuras 10 minutas.

Metter las coccas en la frittera e coier quellas sin 180 °C fin ch’ellas han ina bella colur.

Prender ora e metter sin in giatter da pettas.

Per l’emplenida e garnitura dovri:

– 250 g confitura d’ampuaunas

– zutger en pulvra

Emplenir las coccas da Berlin cun la confitura. Per far quai datti satgs da garnir spezials. Ins po dentant er tagliar permez las coccas e metter en la confitura.

Sin las coccas pon ins metter a la fin zutger en pulvra.

Experiments da chemia en cuschina

Cuschina moleculara – quai è en moda e n’è atgnamain nagut auter che trair a niz reacziuns chemicas durant il cuschinar. Cuschiniers da renum experimenteschan en lur cuschinas e cugliunan cun lur tratgas quels che mangian. Simplas chaussas or da la cuschina moleculara pon ins er far a chasa. Nus faschain sezs in emprova!

La cuschina moleculara gioga cun noss senns. Quai per exempel cun midar la furma da las victualias u cun far cumbinaziuns da chaud e fraid. Tuttenina datti cullas da cucumeras che schloppan cura ch’ins morda lasura, glatsch che vegn frittà sco ils pommes frites u lura chaschiel che sa preschenta sco stgima. Per il pli spetgain nus tut insatge auter cura che nus vesain las tratgas, ed ans imaginain in auter gust. En bucca datti lura la surpraisa.

Nus na faschain dentant betg teoria. Nus giain gist sezs en cuschina e faschain l’experiment. Per quel dovri:

– 10 g pulvra da zutger

– 320 g mango (1 mango tanscha)

– 150 g groma

– 1 bastunet da vaniglia

– 1 citrona (la paletscha ed il suc)

– 2 fegls schelatina

– 2 tschaduns gronds zutger

– 2 tschaduns pitschens schentsch sgrattà

L’emprim èsi da preparar tut las chaussas ch’i dovra e pasar giu tut.

Lura èsi da metter ils dus fegls schelatina en ina cuppa cun aua fraida, per ch’ella vegnia loma.

Prender il bastunet da vaniglia, tagliar permez quel e stritgar ora il magugl.

Far giu la paletscha dal mango e tagliar ora il coc. Quel n’è betg radund mabain lung e plat. Perquai èsi il meglier da tagliar davent sur e sut in zichel, lura ves’ins da tge vart ch’il coc e pli lung. Tschentar sidretg il mango e tagliar ina giada d’ina vart per lung dal coc e suenter da l’autra vart.

Sgrattar giu la paletscha da la citrona (mo il mellen, l’alv è amar) e suenter pressar il suc.

250 g dal mango taglià en tocs, il magugl da la vaniglia, la pulvra da zutger, la mesadad dal suc da citrona e la paletscha da la citrona pon ins metter en ina stgadella auta e manizzar cun il mixer a batgetta enfin ch’i dat ina fina sosa.

La schelatina pon ins prender or da l’aua e stgaudar lev en ina chazzetta fin che la schelatina è liquida.

La schelatina è lura svelt da maschadar cun il mango. Ins sto truschar bain per ch’i na dettia nagins gnocs.

La sosa è sinaquai da derscher tras in culin e silsuenter vegn anc la groma vitiers.

Maschadar tut e metter en il sbattagroma a gas. Quel laschais vus serrar giu ina persuna creschida ed er gist metter en duas patronas da gas. Cura che quai è fatg, èsi anc da scurlattar il sbattagroma a gas e da metter quel per 4 uras en frestgera.

Il rest dal mango pon ins uss tagliar en pitschens quadrels. Dal schentsch pon ins far giu la paletscha (sco tar ils tartuffels) e silsuenter sgrattar quel.

Sco proxim prender ina chazzetta, metter en quella il zutger e stgaudar fin che quel vegn brin. Derscher latiers il rest dal suc da citrona e laschar ir si tut. Lura pon ins metter latiers il mango ed il schentsch.

Per finir metter en quatter magiels ils quadrels da mango e sprizzar lasura la stgima da mango ch’è stada per quatter uras en frestgera.

Il resultat è ina stgima moleculara da mango cun mango e schentsch caramelisà.

Indicaziuns bibliograficas

Simsalabim. Temp liber, zambregiar e cuschinar. (Temas actuals). Contribuziuns producidas tranter l’avust 2009 ed il favrer 2012. Funtauna: www.simsalabim.rtr.ch. Tut ils dretgs d’autur(a) / chasa editura resalvads. Ediziun epub: www.chattà.ch (2019).